19-jarige vas oor Bonnievale-plaasmoordDie Wessels-gesin. Van links is Liezel (51), Annelie (23), Jana (19) en Tool (53). Foto: verskaf Die polisie ondervra ŉ 19-jarige verdagte in verband met die moord op die Bonnievale-boer Tool Wessels (53) en die poging tot moord op sy vrou, Liezel (51). “Een van die vuurwapens wat tydens die voorval gesteel is, ŉ .22-geweer, is gekonfiskeer,” het lt.kol. André Traut, Wes-Kaapse polisiewoordvoerder, gesê. Maroela Media het vroeër berig die Wessels-egpaar is Maandagaand op hulle plaas Kapteinsdrift oorrompel, vermoedelik deur vier mans met klapmusse. Liezel het pas teruggekeer van ŉ atletiekoefening en Tool het werkers op die dorp gaan aflaai. Die aanvallers het hulle vermoedelik op die plaas ingewag. Die egpaar en hulle dogters, Annelie (23) en haar suster, Jana (19), boer al sedert 2000 op die plaas, hoofsaaklik met druiwe, appelkose en perskes. Liezel is tydens die aanval met ŉ skerp voorwerp in die bors gesteek en met kookwater op haar rug gebrand. Annelie het vanoggend gesê haar ma word steeds in die hospitaal op Worcester behandel. “My ma het nog baie pyn en sy kan nog nie regop sit of plat lê nie, maar sy is heeltemal wakker. Sy weet presies wat aangaan,” het Annelie gesê. Liezel moet nog tot minstens oormôre in die hospitaal bly. Annelie het gesê daar was die afgelope paar dae geweldig baie besoekers wat die gesin kom ondersteun het. Liezel het tydens die aanval haar bewussyn verloor en by die bure gaan hulp soek toe sy weer wakker geword het. Haar man se liggaam is ná ŉ soektog ŉ ent weg van die huis gevind. Hy was reeds dood. Volgens die polisie sal die verdagte in die hof verskyn sodra hy aangekla word. “Die ander verdagtes wat in die voorval betrokke was, is nog soek,” het Traut gesê.